Maria (60) vertel sy was stomgeslaan en het nie geweet hoe sy dit gaan hanteer nie. Maar ’n mens het nie ’n keuse nie en moet dit aanvaar, sê sy. Gelukkig was David (60) van die begin af ’n staatmaker-pa en familie en vriende het ingespring en altyd gehelp waar en wanneer hulle kon. “David het bottels gemaak, winde uitgevryf en kiembies omgeruil. Partykeer het hy alles self gedoen sodat ek net ’n bietjie kon slaap,” onthou sy.
Iemand wat nou juis ’n moederskapreis deurmaak waarop Maria al 30 jaar is, is enkelma, Yonela Mlilo (25). Sy het gedink sy dra maar net ’n groot baba en het eers in die agtste maand van haar swangerskap uitgevind sy verwag ’n drieling – drie dae voor hul geboorte! “Ek het sommer in trane uitgebars – waar gaan ek klere kry vir drie? Ek kon dit eintlik nie glo nie,” vertel sy en lag lekker.
Maar ná hul geboorte, kon sy dit nie meer ontken nie en die skok en angs was oorweldigend. “Ek het vir ’n oomblik gewonder of ek hulle dalk net daar by die hospitaal kan los, of dalk vir een van die verpleegsters of ’n maatskaplike werker kan gee,” erken sy. Tog kan sy deesdae nie haar lewe indink sonder haar dogters, Alitha en Alide, en seun Akahluwa (1) nie.
Sy het ook ’n ouer seun, Julio (4). Hoewel dit soms maar broekskeur gaan, help haar ma, Nokwanele (42), om die kinders bedags te versorg sodat Yonela by ’n hoenderplaas in die area kan werk en saam staan dié twee bont om die drie besige peuters groot te kry. Yonela lag en sê sy hoop hulle gaan eendag ’n sukses maak van hul lewens, sodat hulle haar ’n bietjie in haar oudag kan bederf.
“Daar was ’n keer wat ons stry gekry het en iemand wou my suster slaan. Toe sê ek ‘nee, jy slaan nie aan haar nie. Slaan eerder vir my,’” onthou Essie.
Só sal hulle altyd enigiets doen om daar te wees vir ’n suster. Sáám staan hulle sterk. Die drieling is hul ouers ewig dankbaar dat hulle alles in hul vermoë gedoen het om hulle met soveel liefde groot te maak.
Op laerskool was hulle een jaar nie in dieselfde klas nie. Dianne was so eensaam dat sy vir die skoolhoof gevra het om haar te skuif, omdat sy nie die jaar sal kan oorleef as sy nie by haar susters is nie. Deesdae werk hulle selfs saam as skoonmakers!
Hulle baklei ook amper nooit omdat hulle oor die meeste dinge dieselfde voel. Alle besluite word saam geneem en wanneer een ’n mooi kledingstuk in die winkel sien, koop sy drie daarvan, want wanneer hulle saam in die publiek is, trek hulle altyd dieselfde aan.
Dit is duidelik dat die band tussen die drie onbreekbaar is, dat hulle mekaar altyd en in alles sal ondersteun. Wanneer jy deel van ’n drieling is, is daar altyd iemand wat jou ten volle verstaan en vir jou lief is nes jy is. Jy is nooit alleen nie – iets waarna die Mlilo-kleinspan beslis kan uitsien!